O‘zbekistonlik karatechilar ushbu sport turi 2020 yilgi Olimpiada dasturiga kiritilganidan keyin o‘tkazilgan ilk xalqaro turnirda ishtirok etishdi. Bu haqda O‘zbekiston karate milliy federatsiyasiga asoslanib, «Gazeta.uz» xabar bergan. Talabalar o‘rtasidagi chempionat 8-16 avgust kunlari davomida Portugaliyaning Braga shahrida o‘tkazilgan. Unda 41 mamlakat vakillari ishtirok etgan. O‘zbekiston karate milliy federatsiyasi ushbu turnirga 5 nafar sportchini yuborgan. Sadriddin Saymatov (-60 kg) ushbu vazn toifasida amaldagi jahon chempioni bo‘lmish turkiyalik sportchini 6:0 hisobida yengib, bronza medal olgan. Dostonbek Otabolayev (-75 kg) ham bronza medal uchun Fransiya vakiliga qarshi chiqib, bahsni muddatidan oldin yakunladi: 11:3. Osiyo o‘yinlarining ikki karra g‘olibi hisoblanadigan Barno Mirzayeva hamda Abdulaziz Atabayev uchinchi o‘rin uchun kechgan bahslarda Xitoy va Misr vakillaridan yengilishdi.